[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.10.2007

SEK(2007) 1302

ARBEJDSDOKUMENT FRA KOMMISSIONENS TJENESTEGRENE

Ledsagedokument til Forslag til EUROPA-PARLAMENTETS OG RÅDETS FORORDNING om typegodkendelse af brintdrevne motorkøretøjer og om ændring af direktiv 2007/46/EF [KOM(2007)593 endelig SEK(2007)1301]

ARBEJDSDOKUMENT FRA KOMMISSIONENS TJENESTEGRENE

Ledsagedokument til Forslag til EUROPA-PARLAMENTETS OG RÅDETS FORORDNING om typegodkendelse af brintdrevne motorkøretøjer og om ændring af direktiv 2007/46/EF

Konsekvensanalysen har vist, at det er nødvendigt at integrere brintdrevne køretøjer i rammen for køretøjstypegodkendelser for at fastholde et velfungerende indre marked og sikre et højt niveau af offentlig sikkerhed og miljøbeskyttelse.

Den nuværende situation med hensyn til godkendelse af avancerede brintdrevne køretøjer giver i stigende grad anledning til bekymring og skaber uvished. På nuværende tidspunkt er disse køretøjer ikke omfattet af Det Europæiske Fællesskabs ramme for køretøjstypegodkendelser. Denne situation medfører komplicerede og omkostningskrævende godkendelsesprocedurer og sikrer ikke, at køretøjerne kan bringes i omsætning på markedet i hele EU.

Hvis politikken forbliver uændret, er der risiko for, at det indre marked vil fungere dårligere, og for at godkendelsen fortsat vil være besværlig og bekostelig. Der vil være risiko for, at medlemsstaterne i fraværet af initiativer på EU-plan vil vedtage divergerende standarder for brintkøretøjer, hvilket ville skabe en ugunstig situation for det indre marked, for udnyttelsen af stordriftsfordele og for udviklingen af køretøjer.

Konsekvensanalysen har vist, at hvis det eksisterende køretøjstypegodkendelsessystem blev udvidet til at omfatte brintdrevne køretøjer, ville fabrikanterne kunne spare betydelige beløb pga. mindre omkostningskrævende godkendelsesprocedurer. Dette skyldes, at EU-lovgivning som politikmulighed vil betyde, at én godkendelse for hver køretøjstype er tilstrækkelig til at bringe den i omsætning på EU-markedet. Dette ville åbne alle de 27 EU-medlemsstaters markeder for brintkøretøjer. Det er sandsynligt, at denne mulighed vil kunne fremskynde indførelsen af denne miljøvenlige teknologi til fremdrift af køretøjer, hvilket ville sikre, at de miljømæssige fordele, som er forbundet med brintdrevne køretøjer, ville blive udnyttet tidligere.

Den mulighed, der går ud på at vedtage en EU-forordning, sikrer, at alle brintkøretøjer, der bringes i omsætning på markedet i EU, er konstrueret efter fælles standarder og mindst lever op til samme sikkerhedsniveau som konventionelle køretøjer. Det fremgik af konsekvensanalysen, at forskrifterne i udkastet til et forslag om en EU-forordning indeholder de bestemmelser, der er nødvendige for at løse de sikkerhedsmæssige problemer, der er forbundet med brintfremdrift.

Ved at udvide rammen for typegodkendelse til at omfatte brintkøretøjer sikres det, at EU følger med udviklingen i andre af verdens vigtige bilproducerende regioner med hensyn til indførelsen af innovative køretøjer. Dermed ville investeringerne i disse løsninger få et løft, hvilket ville bane vej for hurtigere indførelse af brintteknologien i EU.